ད་ཆ་བོད་མི་རྣམས་བཙན་བྱོལ་བ་ཆགས་ནས་མི་ལོ་༦༠ཙམ་སོང་བཞིན་ཡོད།བོད་མི་བཙན་བྱོལ་བ་ཆིག་འབུམ་ལྔ་ཁྲི་ཙམ་ཡོད།སྤྱིར་སྟངས་བཤད་ན་བོད་མི་བཙན་བྱོལ་བའི་སྒྲིག་འཛུགས་དེ་གོ་རིམ་ཚགས་ཚུད་ལྡན་པ་ཞིག་ཡིན་ཞིང་།རང་རྐང་ཚུགས་པ་ཙམ་མ་ཟད།ལོ་ངོ་སྟོང་གི་རིང་ནས་དར་སྲོལ་ཡོད་པའི་བོད་མིའི་ཐུན་མིན་ལེགས་བྱང་།གཙོ་ཆེར་ཤེས་ཡོན་བརྒྱུད་གཞན་ལའང་ཕན་པ་བསྒྲུབ་བཞིན་ཡོད།རྒྱ་གར་གནའ་རབས་དཔལ་ནཱ་ལེནྜ་ནས་དར་བའི་ལེགས་བཤད་དེ་དག་བོད་མི་ཚོས་དུས་རབས་བདུན་པ་བརྒྱད་པའི་སྐབས་ནས་གཅེས་ཉར་ཐོག་དུས་ད་ལྟའང་མུ་མཐུད་འཛིན་སྐྱོང་སྤེལ་གསུམ་བྱེད་བཞིན་ཡོད།ལེགས་བཤད་དེ་དག་གཙོ་ཆེར་རིག་ལམ་བརྒྱུད་དཔྱད་མཐར་སོན་པའི་རིག་པའི་གཞུང་ལུགས་ཆགས་ཡོད།དཔལ་ནཱ་ལེནྜའི་འགྲོ་སྟངས་དེ་རིག་པའི་ལམ་ནས་དཔྱད་པ་བྱས་ནས་འགྲོ་དགོས་པ་རེད།སངས་རྒྱས་རང་ཉིད་ཀྱི་གསུང་ལའང་ང་ཚོས་དཔྱད་པ་བྱས་ནས་ཁས་ལེན་བྱེད་དགོས་པ་རེད།ང་ཚོ་ནང་པ་རེད།ནང་པ་ཚོར་སངས་རྒྱས་རང་གི་གསུང་ལའང་རྒྱུ་མཚན་གང་ཡིན་དཔྱད་པ་བྱ་རྒྱུའི་ཐོབ་ཐང་ཡོད།དཔྱད་པ་བྱེད་སྐབས་གསུང་དེ་རིག་པའི་ལམ་དང་འགལ་བ་ཞིག་ཡིན་ན་སངས་རྒྱས་ཀྱི་གསུང་ཡིན་ནའང་དོར་ཆོགལེགས་བཤད་དེ་དག་ནཱ་ལེནྜའི་རིག་གཞུང་རེད།ང་ཚོས་རིག་གཞུང་དེ་དག་བདག་གཅེས་བྱས་པ་མ་ཟད།བོད་སྐད་རང་གི་ཐོག་ནས་འཆད་གཉེར་བྱེད་བཞིན་ཡོད།དུས་རབས་བརྒྱད་པ་ཙམ་ནས་ལེགས་སྦྱར་སྐད་གཙོ་བོར་འཛིན་ནས་བོད་སྒྱུར་ཞུས་ཡོད་པ་མ་ཟད།པཱ་ལིའི་སྐད་ནས་གཞུང་འགའ་བསྒྱུར་ཡོད།